**PREDKLADACIA SPRÁVA**

Úrad vlády Slovenskej republiky v rámci legislatívneho procesu predkladá ako iniciatívny návrh na rokovanie Legislatívnej rady vlády Slovenskej republiky návrh zákona, ktorým sa mení a dopĺňa zákon č. 85/1990 Zb. o petičnom práve v znení neskorších predpisov a ktorým sa mení zákon č. 253/1998 Z. z. o hlásení pobytu občanov Slovenskej republiky a registri obyvateľov Slovenskej republiky v znení neskorších predpisov (ďalej len „návrh zákona“).

Účelom predloženého návrhu zákona je implementácia nariadenia Európskeho parlamentu a Rady (EÚ) 2019/788 zo 17. apríla 2019 o európskej iniciatíve občanov (Ú. v. EÚ L 130, 17.5.2019) v platnom znení (ďalej len „nariadenie (EÚ) 2019/788 v platnom znení“), nakoľko doterajšia právna úprava európskej iniciatívy občanov vo svojich ustanoveniach implementuje už zrušené nariadenie Európskeho parlamentu a Rady (EÚ) č. 211/2011 zo 16. februára 2011 o iniciatíve občanov (Ú. v. EÚ L 65, 11.3.2011). Implementácia nariadenia (EÚ) 2019/788 v platnom znení obsiahnutá v návrhu zákona je potrebná, keďže predmetné nariadenie na svoje vykonanie vyžaduje od členských štátov Európskej únie úpravu a prispôsobenie už existujúcich právnych úprav.

Návrhom zákona sa zriaďuje kontaktné miesto, prostredníctvom ktorého sa bude občanom poskytovať pomoc a informácie, a tým bude zvyšovaná informovanosť o európskej iniciatíve občanov. Úlohy kontaktného miesta bude v plnom rozsahu plniť Úrad vlády Slovenskej republiky. Vypustením ustanovení o posudzovaní elektronického systému zberu vyhlásení o podpore iniciatívy občanov sa cieli aktualizovanie právnej úpravy európskej iniciatívy občanov v zmysle nariadenia (EÚ) 2019/788 v platnom znení. Dôležitou súčasťou materiálu je aj úprava pokút ukladaných v súvislosti s európskou iniciatívou občanov, ktorá priamo súvisí s vypustením ustanovení o posudzovaní elektronického systému zberu vyhlásení o podpore.

Návrhom zákona sa zároveň mení aj zákon č. 253/1998 Z. z. o hlásení pobytu občanov Slovenskej republiky a registri obyvateľov Slovenskej republiky v znení neskorších predpisov, ktorý je takisto potrebné novelizovať s ohľadom na potrebu implementácie nariadenia (EÚ) 2019/788 v platnom znení.

Návrh zákona nebol predmetom vnútrokomunitárneho pripomienkového konania. Návrh zákona bol predmetom medzirezortného pripomienkového konania. Návrh zákona sa predkladá na rokovanie Legislatívnej rady vlády Slovenskej republiky bez rozporov.

Navrhuje sa, aby návrh zákona s ohľadom na dĺžku jednotlivých štádií legislatívneho procesu nadobudol účinnosť 1. mája 2023.